CELEX: 32021R0114
Language: sl
Date: 2020-09-25 00:00:00
Title: Delegirana uredba Komisije (EU) 2021/114 z dne 25. septembra 2020 o spremembi prilog II in III k Uredbi (EU) št. 978/2012 Evropskega parlamenta in Sveta v zvezi z Armenijo in Vietnamom

2.2.2021   
               
               
                  SL
               
               
                  Uradni list Evropske unije
               
               
                  L 36/5
               
            
         DELEGIRANA UREDBA KOMISIJE (EU) 2021/114
         z dne 25. septembra 2020
         o spremembi prilog II in III k Uredbi (EU) št. 978/2012 Evropskega parlamenta in Sveta v zvezi z Armenijo in Vietnamom
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 978/2012 Evropskega parlamenta in Sveta z dne 25. oktobra 2012 o uporabi sheme splošnih tarifnih preferencialov in razveljavitvi Uredbe Sveta (ES) št. 732/2008 (1), zlasti členov 5(3) in 10(5) Uredbe,
         ob upoštevanju naslednjega:
         
                     (1)
                  
                  
                     Člen 4 Uredbe (EU) št. 978/2012 določa merila za dodelitev tarifnih preferencialov v okviru splošnega režima splošne sheme preferencialov (v nadaljnjem besedilu: GSP).
                  
               
                     (2)
                  
                  
                     Uredba (EU) št. 978/2012 določa, da država, ki jo Svetovna banka tri zaporedna leta uvrsti med države z visokim ali višjim srednjim dohodkom ali ki uživa ugodnosti režima preferencialnega dostopa do trga, ki zagotavlja enake ali boljše tarifne preferenciale kot GSP za praktično celotno trgovino, ne bi smela uživati ugodnosti GSP.
                  
               
                     (3)
                  
                  
                     Seznam držav upravičenk do GSP je določen v Prilogi II k Uredbi (EU) št. 978/2012. Komisija bi morala v skladu z navedeno uredbo vsako leto do 1. januarja pregledati Prilogo II in spremeniti status držav na seznamu v skladu z merili iz člena 4 navedene uredbe.
                  
               
                     (4)
                  
                  
                     V skladu z Uredbo (EU) št. 978/2012 je treba državi upravičenki do GSP in gospodarskim subjektom zagotoviti dovolj časa za ustrezno prilagoditev spremembi statusa države na podlagi GSP. Zato bi moral režim GSP veljati še eno leto po začetku veljavnosti sklepa o črtanju države upravičenke s seznama držav upravičenk do GSP na podlagi točke (a) člena 4(1) in dve leti po začetku uporabe režima preferencialnega dostopa do trga na podlagi točke (b) člena 4(1).
                  
               
                     (5)
                  
                  
                     Svetovna banka je v letih 2018, 2019 in 2020 Armenijo uvrstila med države z višjim srednjim dohodkom. Armenija ni več upravičena do statusa države upravičenke do GSP v skladu s členom 4(1)(a) Uredbe (EU) št. 978/2012 in bi jo bilo treba črtati s seznama držav upravičenk do GSP iz Priloge II k navedeni uredbi z začetkom uporabe 1. januarja 2022.
                  
               
                     (6)
                  
                  
                     V členu 9(1) Uredbe (EU) št. 978/2012 so določeni posebni pogoji za upravičenost do dodelitve tarifnih preferencialov v okviru posebnega spodbujevalnega režima za trajnostni razvoj in dobro upravljanje (v nadaljnjem besedilu: GSP+) državam upravičenkam. Seznam držav upravičenk do GSP+ je določen v Prilogi III k Uredbi (EU) št. 978/2012.
                  
               
                     (7)
                  
                  
                     Ker bo Armenija s 1. januarjem 2022 prenehala biti država upravičenka do GSP, bo v skladu s členom 9(1) Uredbe (EU) št. 978/2012 prav tako prenehala biti država upravičenka do GSP+. Zato bi bilo treba Armenijo črtati tudi iz Priloge III k navedeni uredbi z začetkom uporabe 1. januarja 2022.
                  
               
                     (8)
                  
                  
                     Režim preferencialnega dostopa do trga se je začel za Vietnam uporabljati 1. avgusta 2020. V skladu s členom 4(1)(b) Uredbe (EU) št. 978/2012 bi bilo iz Priloge II k navedeni uredbi treba črtati tudi Vietnam. V skladu s precedensi v primerljivih primerih ter za zagotovitev pravne varnosti in preprečitev nepotrebnega upravnega bremena bi se moralo črtanje Vietnama iz Priloge II uporabljati od 1. januarja 2023 –
                  
               SPREJELA NASLEDNJO UREDBO:
         
            Člen 1
            Uredba (EU) št. 978/2012 se spremeni:
            
                        1.
                     
                     
                        v Prilogi II se pod razdelkom „Države upravičenke do splošnega režima iz točke (a) člena 1(2)“ iz stolpcev A in B črtajo naslednji abecedni oznaki in ustrezni državi:
                        
                                    (a)
                                 
                                 
                                    AM Armenija;
                                 
                              
                                    (b)
                                 
                                 
                                    VN Vietnam;
                                 
                              
                  
                        2.
                     
                     
                        v Prilogi III se iz stolpcev A in B črtata naslednja abecedna oznaka in ustrezna država:
                        AM Armenija.
                     
                  
         
            Člen 2
            Ta uredba začne veljati 1. januarja 2021.
            Točka (a) člena 1(1) in člen 1(2) se uporabljata od 1. januarja 2022.
            Točka (b) člena 1(1) se uporablja od 1. januarja 2023.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 25. septembra 2020.
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 303, 31.10.2012, str. 1.